НАРЕДБА за реда и начина за изчисляване на размера на финансовата гаранция или еквивалентна застраховка и за предоставяне на годишни справки-декларации при трансграничен превоз на отпадъци

Приета с ПМС № 195 от 10.07.2014 г., обн., ДВ, бр. 59 от 18.07.2014 г.

Глава първа
ОБЩИ ПОЛОЖЕНИЯ

Чл. 1. С наредбата се определят редът и начинът за изчисляване на финансовата гаранция или еквивалентна застраховка по чл. 96, ал. 2 от Закона за управление на отпадъците (ЗУО), както и редът за предоставяне на годишни справки-декларации за превозите, за които не се изисква нотификация в съответствие с чл. 103 ЗУО.

Чл. 2. Наредбата се прилага за:

1. превози на отпадъци от Република България, за които в съответствие с Регламент (ЕО) № 1013/2006 г. на Европейския парламент и на Съвета от 14 юни 2006 г. относно превози на отпадъци (ОВ, L 190 от 12 юли 2006 г.), наричан по-нататък "Регламент (ЕО) № 1013/2006", се изисква процедура на предварителна писмена нотификация и съгласие и представяне на финансова гаранция или еквивалентна застраховка;

2. превози на отпадъци, за които не се изисква процедура на предварителна писмена нотификация и съгласие по Регламент (ЕО) № 1013/2006 по отношение на годишната справка-декларация.

Глава втора
ФИНАНСОВА ГАРАНЦИЯ ИЛИ ЕКВИВАЛЕНТНА ЗАСТРАХОВКА

Чл. 3. (1) За всички превози на отпадъци, които са предмет на процедура на предварителна писмена нотификация и съгласие, се изисква финансова гаранция или еквивалентна застраховка съгласно чл. 6 от Регламент (ЕО) № 1013/2006, която покрива:

1. разходите за транспорт;

2. разходите за оползотворяването или обезвреждането, включително всяка необходима временна операция, и 

3. разходите за съхраняване за 90 дни.

(2) Финансовата гаранция или еквивалентна застраховка е предназначена да обезпечи разходи, възникващи за компетентния орган по чл. 95, ал. 2 ЗУО, в случаите по: 

1. член 22 от Регламент (ЕО) № 1013/2006, когато даден превоз или оползотворяването или обезвреждането на отпадъците не могат да се извършат според плана, одобрен от заинтересованите компетентни органи въз основа на документите по нотификацията; 

2. член 24 от Регламент (ЕО) № 1013/2006, когато превозът или оползотворяването, или обезвреждането на отпадъците са незаконни по смисъла на чл. 2, т. 35 от Регламент (ЕО) № 1013/2006. 

(3) Финансовата гаранция или еквивалентна застраховка е валидна по време на превозите, като покрива и извършването на оползотворяването или обезвреждането на отпадъците по тези превози.

(4) Финансовата гаранция или еквивалентна застраховка се представя от нотификатора на компетентния орган по чл. 95, ал. 2 ЗУО най-късно преди началото на превоза.

(5) Компетентният орган по чл. 95, ал. 2 ЗУО усвоява сумата по финансовата гаранция или еквивалентна застраховка за покриване на евентуални разходи в съответствие с разпоредбите на чл. 23 и 25 от Регламент (ЕО) № 1013/2006.

Чл. 4. Размерът на финансовата гаранция или еквивалентна застраховка по чл. 96, ал. 2 ЗУО се определя по формулата съгласно приложението, но не може да бъде по-малък от 2000 лв./тон.

Чл. 5. (1) Финансовата гаранция или еквивалентна застраховка по чл. 96, ал. 2 ЗУО се освобождава след представяне пред компетентния орган по чл. 95, ал. 2 ЗУО на сертификати за завършване на окончателно оползотворяване или обезвреждане в съответствие с изискванията на чл. 15, буква "д" или чл. 16, буква "д" от Регламент (ЕО) № 1013/2006. 

(2) В 7-дневен срок след получаване на документите по ал. 1 компетентният орган по чл. 95, ал. 2 ЗУО освобождава финансовата гаранция или еквивалентна застраховка, като издава писмено потвърждение за изпълнение на обстоятелствата по чл. 15, буква "д" или чл. 16, буква "д" от Регламент (ЕО) № 1013/2006.

Чл. 6. (1) Изискванията на тази глава не се прилагат в случаите на:

1. превоз на отпадъци от приложение III на Регламент (ЕО) № 1013/2006 към държави – членки на ЕС, за които е в сила чл. 63 от Регламент (ЕО) № 1013/2006;

2. превоз на отпадъци от Република България в съответствие с чл. 18 от Регламент (ЕО) № 1013/2006, когато оползотворяването не може да се извърши според плана или е извършен незаконен превоз и лицето, което е извършило превоза, взема обратно в Република България упоменатото в приложение VII на Регламент (ЕО) № 1013/2006 количество отпадъци или част от него.

(2) Лицето по ал. 1, т. 2 е длъжно да информира компетентния орган по чл. 95, ал. 2 ЗУО преди началото на обратния превоз.

Глава трета
ГОДИШНА СПРАВКА-ДЕКЛАРАЦИЯ ПО ЧЛ. 103 ЗУО

Чл. 7. Лицата, които извършват трансгранични превози от Република България на отпадъци, за които не се изисква процедура на предварителна писмена нотификация и съгласие по Регламент (ЕО) № 1013/2006, представят годишна справка-декларация по реда на наредбата по чл. 48 ЗУО.

ЗАКЛЮЧИТЕЛНИ РАЗПОРЕДБИ

§ 1. Наредбата се приема на основание чл. 111 ЗУО.

§ 2. Контролът по изпълнението на наредбата се възлага на министъра на околната среда и водите.
Приложение към чл. 4
Финансовата гаранция или еквивалентна застраховка за превоз на отпадъци по Регламент (ЕО) № 1013/2006, за които се изисква предварителна писмена нотификация и съгласие, се изчислява по следната формула:
ФГ = (Р транспорт + Р третиране + Р съхраняване) x Количество на отпадъка,
където:
ФГ е финансовата гаранция или еквивалентна застраховка в лв.;
Р транспорт са разходите за транспорт в лв./т с ДДС;
Р третиране – разходите за оползотворяване или обезвреждане в лв./т с ДДС;
Р съхраняване – разходите за временно съхраняване за 90 дни в лв./т с ДДС;
Количество на отпадъка – общото количество (в тонове) на отпадъка, за който се представя финансова гаранция или еквивалентна застраховка.
Нотификаторът определя стойността на Р транспорт, Р третиране и Р съхраняване на базата на търговски оферти с валидност най-малко една година за конкретния вид отпадък.